રાજકોટ જિલ્લાના જસદણ તાલુકાના જનડા ગામે તા.૧૬મી માર્ચ ૧૯૫૫ના રોજ જન્મેલા કુંવરજીભાઇ બાવળિયાએ વિજ્ઞાનના વિષયમાં સ્નાતકની પદવી ઉપરાંત બી.એડ. અને એલ.એલ.બી. સુધીનો અભ્યાસ કર્યો છે. નોકરી સાથે ખેતી અને સમાજ સેવા જેવા કાર્યોમાં રસ ધરાવતાં બાવળિયા નવમી ગુજરાત વિધાનસભામાં ૧૯૯૫-૯૭ દરમિયાન, દસમી ગુજરાત વિધાનસભામાં ૧૯૯૮-૨૦૦૨ અને અગિયારમી ગુજરાત વિધાનસભામાં ૨૦૦૨-૨૦૦૭ દરમિયાન સભ્યપદે રહી ચૂક્યા છે. હાલ તેઓ ચૌદમી વિધાનસભામાં ૧૬ જસદણ મતક્ષેત્રનું પ્રતિનિધિત્વ કરી રહ્યા હતા. તેઓ અગાઉ સાંસદ તરીકે પણ ચૂંટાયા હતા. બાવળિયા જસદણ માર્કેટ યાર્ડના સભ્ય ઉપરાંત ડૉ. આંબેડકર યુનિવર્સિટી, સૌરાષ્ટ્ર યુનિવર્સિટીમાં સેનેટ સભ્ય, ગુજરાત રાજ્ય માધ્યમિક શિક્ષણ બોર્ડ ગાંધીનગરના કન્વીનર તેમજ આદર્શ સેકન્ડરી સ્કૂલમાં આચાર્ય તરીકે પણ સેવા આપી છે.